U-I-299/98
Natisni
Opravilna št.:
U-I-299/98
Datum odločitve:
29. 11. 2001
Objavljeno:
OdlUS X, 202
ECLI:
ECLI:SI:USRS:2001:U.I.299.98
Akt:
Pravilnik o metodologiji za upoštevanje dohodka iz kmetijske dejavnosti za pridobitev pravice do socialno varstvenih dajatev in denarne pomoči (Uradni list RS, št. 57/94), 3. čl.

Zakon o socialnem varstvu (Uradni list RS, št. 54/92, 42/94, 1/99 in 41/99) (ZSV), 4. odst. 28. čl.

Zakon o zaposlovanju in zavarovanju za primer brezposelnosti (Uradni list RS, št. 5/91, 17/91, 12/92, 71/93, 2/94, 38/94 in 69/98) (ZZZPB), 4. odst. 35. a čl.
Izrek:
Pobuda za oceno ustavnosti in zakonitosti 3. člena Pravilnika o metodologiji za upoštevanje dohodka iz kmetijske dejavnosti za pridobitev pravice do socialno varstvenih dajatev in denarne pomoči (Uradni list RS, št. 57/94) se zavrže.

Postopek za oceno ustavnosti četrtega odstavka 28. člena Zakona o socialnem varstvu (Uradni list RS, št. 54/92, 42/94, 1/99 in 41/99) in četrtega odstavka 35.a člena Zakona o zaposlovanju in zavarovanju za primer brezposelnosti (Uradni list RS, št. 5/91, 17/91, 12/92, 71/93, 2/94, 38/94 in 69/98) se ustavi.
Evidenčni stavek:
Med postopkom je prenehal veljati podzakonski akt, v zvezi s katerim bi Ustavno sodišče po 47. členu ZUstS ugotovitvi o neskladnosti z Ustavo lahko dalo le učinek razveljavitve. Ker pobudnik ni izkazal pravovarstvene potrebe za takšno ugotovitev, je bilo treba pobudo zaradi pomanjkanja procesne predpostavke zavreči.
Geslo:
Ustavno sodišče, pristojnosti, postopek, zavrženje pobude zaradi spremembe predpisa med postopkom.
Ustavno sodišče, pristojnosti, postopek, načelo koneksitete (razširitev pobude), 30. člena ZUstS.
Ustavno sodišče, pristojnosti, postopek, ustavnosodna presoja predpisa, ki je prenehal veljati (47. člen ZUstS).
Pravna podlaga:
Zakon o Ustavnem sodišču (ZUstS), 30., 44., 47., 6., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Janez Jerič, Novo mesto
Datum vloge:
2. 9. 1998
Vrsta odločitve:
sklep
Vrsta rešitve:
ustavitev
Dokument:
US21067
Dokument v PDF obliki:
U-I-299-98.pdf
120 KB
Prenesite datoteko
U-I-299/98-17
29. 11. 2001
S K L E P
Ustavno sodišče je v postopku za oceno ustavnosti in zakonitosti, začetem na pobudo Janeza Jeriča iz Novega mesta, na seji dne 29. novembra 2001
s k l e n i l o :
1. Pobuda za oceno ustavnosti in zakonitosti 3. člena Pravilnika o metodologiji za upoštevanje dohodka iz kmetijske dejavnosti za pridobitev pravice do socialno varstvenih dajatev in denarne pomoči (Uradni list RS, št. 57/94) se zavrže.
2. Postopek za oceno ustavnosti četrtega odstavka 28. člena Zakona o socialnem varstvu (Uradni list RS, št. 54/92, 42/94, 1/99 in 41/99) in četrtega odstavka 35.a člena Zakona o zaposlovanju in zavarovanju za primer brezposelnosti (Uradni list RS, št. 5/91, 17/91, 12/92, 71/93, 2/94, 38/94 in 69/98) se ustavi.
Obrazložitev
1. Pobudnik je izpodbijal 3. člen v izreku navedenega pravilnika (v nadaljevanju Pravilnik94), ki je v prvem odstavku določal, da se v postopku za pridobitev pravice do socialno varstvenih dajatev in denarne pomoči katastrski dohodek posameznika in njegovih družinskih članov pomnoži s količnikom za preračun katastrskega dohodka, v naslednjih odstavkih pa je urejal izračun tega količnika. Menil je, da preračun ni potreben, ugovarjal pa je tudi višini količnika, veljavnega v letu 1998. Ustavno sodišče je s sklepom z dne 15. 3. 2001 pobudo sprejelo, da bi presodilo, ali je Pravilnik94 sprejet v skladu z določbami 2. člena, drugega odstavka 3. člena ter drugega odstavka 120. člena Ustave. Na podlagi 30. člena Zakona o Ustavnem sodišču (Uradni list RS, št. 15/94 - v nadaljevanju ZUstS) je začelo tudi postopek za oceno ustavnosti četrtega odstavka 28. člena Zakona o socialnem varstvu (v nadaljevanju ZSV) ter četrtega odstavka 35.a člena Zakona o zaposlovanju in zavarovanju za primer brezposelnosti (v nadaljevanju ZZZPB), ker sta kot pravni podlagi za izdajo Pravilnika94 z njim tvorila smiselno celoto.
2. V Uradnem listu RS št. 31/01 je bil po sprejemu navedenega sklepa objavljen Pravilnik o metodologiji za upoštevanje dohodka iz kmetijske dejavnosti za pridobitev pravice do denarne socialne pomoči in denarne pomoči (v nadaljevanju Pravilnik01). Z uveljavitvijo Pravilnika01 je Pravilnik94 prenehal veljati. Zaradi uveljavitve Zakona o spremembah in dopolnitvah Zakona o socialnem varstvu (Uradni list RS, št. 26/01 - ZSV-B) je prenehal veljati tudi četrti odstavek 28. člena ZSV.
3. Če zakon ali drug predpis med postopkom prenehata veljati in niso bile odpravljene posledice neustavnosti oziroma nezakonitosti, lahko Ustavno sodišče po 47. členu ZUstS ugotovi, da ni bil v skladu z Ustavo. Pri podzakonskih predpisih odloči, ali ima njegova ugotovitev učinek odprave ali razveljavitve.
Pobudnik sam ni navajal razloga, zaradi katerega bi bilo treba obravnavani Pravilnik94 odpraviti, poleg tega pa bi po oceni Ustavnega sodišča morebitna odprava Pravilnika94 zaradi tako nastale pravne praznine povzročila hujše posledice od posledic, ki so zaradi preseganja premoženjskega cenzusa nastale pobudniku.
Zato bi se Ustavno sodišče, če bi odločalo o Pravilniku94 pred prenehanjem njegove veljavnosti, lahko odločilo le za njegovo razveljavitev (z učinki, ki jih ureja 44. člen ZUstS). Glede na navedeno tudi po prenehanju veljavnosti Pravilnika94 obstajajo razlogi, zaradi katerih bi Ustavno sodišče ugotovitvi o neustavnosti po 47. členu ZUstS lahko dalo le učinek razveljavitve. Pobudnik je bil pozvan, naj sporoči, ali po prenehanju veljavnosti Pravilnika94 na njegovi strani obstoji pravovarstvena potreba za takšno ugotovitev. Pobudnik ni odgovoril in pravovarstvene potrebe ni izkazal. Ker glede na to ni podana procesna predpostavka, ki mora biti podana ves čas postopka, je bilo treba pobudo zavreči.
4. Glede na to, da je bilo treba pobudo za oceno ustavnosti Pravilnika94 zavreči, je Ustavno sodišče postopek ustavilo tudi v delu, ki se nanaša na zakonski določbi.
5. Ustavno sodišče je sprejelo ta sklep na podlagi 25. in 6. člena ZUstS v sestavi: predsednica dr. Dragica Wedam-Lukić ter sodnici in sodniki dr. Janez Čebulj, Lojze Janko, Milojka Modrijan, dr. Ciril Ribičič, dr. Mirjam Škrk, Franc Testen in dr. Lojze Ude. Sklep je sprejelo soglasno.
P r e d s e d n i c a
dr. Dragica Wedam-Lukić